UFC: Dommerne uenige etter svenskeheltens tittelkamp
Tittelkampen i Houston gikk alle de fem stipulerte rundene, og det var dommerne som måtte avgjøre hvem som kan kalle seg lett tungvektsmester i UFC. Den ene dommeren hadde 48-47 i favør Gustafsson, men de to andre hadde 48-47 og 49-46 i favør amerikanske Cormier. Forhåndsanalyse: Gustafsson klar for tittelkampen som kan koste ham dyrt Etterpå ble han hyllet av sin overmann. – Nå skal jeg droppe promoteringen, og bare være meg selv: Takk Alexander Gustafsson. Du gjorde meg til en bedre mann og fighter i kveld. Jeg vil for alltid stå i gjeld til deg og din prestasjon i kveld, sa en blodig Cormier da han ble intervjuet i buret etter kampen. – «D.C» er et beist. Han kan slå, han er en god bokser og en ekte mester, sa Gustafsson. 28-åringen gikk altså på et nytt tap. Han gjorde nok en gang en hederlig innsats, men som mot den daværende mesteren Jon Jones i 2013, kom han til kort igjen. I mellomtiden har han også blitt knocket ut av Anthony Johnson på hjemmebane i Stockholm. Med tre tap på sine fire siste kamper har den svenske stjernen trolig en svært lang vei tilbake til en eventuell ny tittelkamp. Les også: Zlatan trøstet Gustafsson etter tapet i Stockholm Umiddelbart etter kampen i Houston ble Gustafsson sendt på sykehus for en ekstra sjekk, og ifølge Expressen er det snakk om en kraftig hjernerystelse. Han er dermed ikke med på den offisielle pressekonferansen. VG+: Zlatan hyller Gustafsson - historien om svenskenes store MMA-stjerneBryteeksperten Cormier tok tidlig kommandoen i kampen, og sendte Gustafsson ut på en skikkelig luftetur med en spektakulær nedtakning tidlig i den første runden. Svensken måtte tilbringe mesteparten av tiden i åpningsrunden på bakken med sterke Cormier over seg. Men i den andre runden var det Gustafsson sin tur til å vise styrke. Han traff Cormier med et slag under amerikanerens høyre øye, og et stort kutt skapte problemer for Cormier. I tillegg tok han ned Cormier to ganger - til stor jubel fra tilskuerne. – Jeg så ingenting på det øyet i hele runden, forklarte Cormier etterpå. I tredje runde var det Gustafsson sin tur til å få seg et blodig kutt - på nesa. Cormier traff stadig med harde uppercuts, og de to fighterne var blodige og tydelig preget. På slutten av tredje runde traff Gustafsson med et knallhardt kne og et venstreslag som senket Cormier, men svensken klarte ikke å avslutte kampen. I de to siste rundene klarte Cormier å vippe kampen i sin favør, trolig fordi han hele tiden presset Gustafsson som veldig ofte snudde seg og løp unna mellom slagvekslingene. – Han snur seg faktisk og løper unna, og han har gjort det mange ganger. Det ser nok ikke bra ut overfor dommerne, sa kommentator Joe Rogan i den femte og avgjørende runden.
Den ene av de tre dommerne hadde Alexander Gustafsson (28) som vinner av tittelkampen mot Daniel Cormier (36), men svensken gikk på et nytt sviende tap i MMA-buret.